

**LIETUVOS RESPUBLIKOS SEIMO KANCELIARIJOS**

**TEISĖS DEPARTAMENTAS**

Biudžetinė įstaiga Gedimino pr. 53, 01109 Vilnius Tel. (0 5) 209 6169 El. p. td@lrs.lt

Duomenys kaupiami ir saugomi Juridinių asmenų registre Kodas 188605295

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos Seimo

Peticijų komisijai Į 2025-03-13 Nr. V-2025-4597

**DĖL PETICIJOJE PATEIKTŲ SIŪLYMŲ**

Atsakydami į Jūsų prašymą, teikiame nuomonę dėl S. Vindžigelskienės (toliau – pareiškėja) pateiktų siūlymų pakeisti Valstybės tarnybos įstatymo 9 straipsnio 1 dalies 2 punktą ir 35 straipsnio 1 dalies 7 punktą, netaikant nustatytos 65 metų amžiaus ribos valstybės tarnyboje.

 Pareiškėja peticijoje nurodo, jog Valstybės tarnybos įstatyme nustatyta 65 metų amžiaus riba, priimant asmenis į valstybės tarnybą ir juos atleidžiant sukakus šiam amžiui, prieštarauja Lygių galimybių įstatymo 2 straipsnio 1 daliai ir 7 straipsnio 1 punktui (šios teisės normos draudžia bet kokią diskriminaciją dėl amžiaus ir įpareigoja darbdavį įgyvendinti lygias galimybes darbe, valstybės tarnyboje).

Pažymėtina, kad tokie pareiškėjos argumentai yra nepagrįsti, nes pagal Lygių galimybių įstatymo 2 straipsnio 9 dalies 1 punktą įstatymu gali būti nustatyti amžiaus ribojimai, jei tai pateisina teisėtas tikslas, o šio tikslo siekiama tinkamomis ir būtinomis priemonėmis.

Atkreiptinas dėmesys, kad valstybės tarnyba yra specifinė profesinės veiklos rūšis. Konstitucinio Teismo doktrinoje ne kartą akcentuota, jog valstybės tarnyba – valstybės tarnautojų profesinė veikla, tiesiogiai susijusi su viešojo intereso užtikrinimu (2004 m. gruodžio 13 d., 2007 m. rugpjūčio 13 d.nutarimai); tai, kad valstybės tarnybos paskirtis – garantuoti viešąjį interesą valstybės ir savivaldybių institucijoms vykdant viešąjį administravimą ir teikiant viešąsias paslaugas, o ne privačius šia veikla užsiimančių darbuotojų interesus, lemia valstybės tarnautojų, kaip korpuso, ypatingą formavimo tvarką, jų teisinio statuso specifiką, taip pat jų ypatingą atsakomybę visuomenei už jiems pavestų funkcijų vykdymą (2004 m. gruodžio 13 d., 2007 m. rugpjūčio 13 d. nutarimai); valstybės tarnautojams keliami dideli (didesni, palyginti su reikalavimais kitiems darbuotojams) kvalifikaciniai ir profesiniai reikalavimai (2004 m. gruodžio 13 d., 2007 m. rugpjūčio 13 d. nutarimai); įstatymais, kitais teisės aktais turi būti nustatytas toks valstybės tarnautojų teisinis statusas, kuris atitiktų konstitucinę valstybės tarnybos, kaip ypatingos profesinės veiklos sistemos, sampratą, suponuojančią *inter alia* valstybės tarnybos, kaip sistemos, vidinį mobilumą, joje dirbančių asmenų žinių, įgūdžių ir patirties perimamumą, taip pat veiklos vykdant valstybės funkcijas ir garantuojant viešąjį interesą tęstinumą (2007 m. rugpjūčio 13 d., 2012 m. liepos 3 d.nutarimai).

Pabrėžtina, kad valstybės tarnybos efektyvumas priklauso ne tik nuo valstybės tarnautojų kompetencijos, bet ir nuo jų gebėjimo operatyviai prisitaikyti prie besikeičiančių teisinių, administracinių bei technologinių sąlygų, taip pat nuo jų fizinių ir psichologinių galimybių. Todėl nustatyta 65 metų amžiaus riba yra viena iš priemonių, padedančių užtikrinti, kad valstybės tarnyboje dirbtų asmenys, galintys efektyviai atlikti savo funkcijas, priimti greitus sprendimus bei prisitaikyti prie nuolat besikeičiančios aplinkos.

Kartu pastebėtina, kad Europos Sąjungos Teisingumo Teismo praktikoje yra pabrėžiama, kad amžiaus ribojimai gali būti laikomi teisėtais, jei jie grindžiami viešojo intereso tikslais, tokiais kaip darbo rinkos stabilumas, kartų kaita ar institucijų veiklos efektyvumas. Konstitucinis Teismas taip pat yra pripažinęs, kad tam tikri amžiaus ribojimai darbo santykiuose gali būti pateisinami viešojo intereso tikslais. Pavyzdžiui, 2021 m. vasario 12 d. nutarime Nr. KT29-N1/2021 „Dėl Lietuvos Respublikos Vilniaus universiteto statuto 15 straipsnio 9 dalies nuostatos atitikties Lietuvos Respublikos Konstitucijai“ Konstitucinis Teismas konstatavo, kad tam tikrų amžiaus ribų nustatymas akademinėje aplinkoje gali būti laikomas būtina ir proporcinga priemone, siekiant konstituciškai svarbių tikslų, tokių kaip aukštojo mokslo kokybės užtikrinimas ir nuosekli bei optimali dėstytojų ir mokslininkų kaita.

Atsižvelgiant į tai, manytina, kad šiuo metu galiojantis teisinis reguliavimas yra pagrįstas viešojo intereso apsauga ir atitinka teisėtumo, būtinumo bei proporcingumo principus. Dėl šios priežasties nėra teisinio pagrindo tenkinti S. Vindžigelskienės peticijoje pateikto siūlymo pakeisti Valstybės tarnybos įstatymo 9 straipsnio 1 dalies 2 punktą ir 35 straipsnio 1 dalies 7 punktą.

Kartu atkreiptinas dėmesys į tai, kad Seime yra įregistruotas Valstybės tarnybos įstatymo Nr. VIII-1316  9, 32, 34, 35 straipsnių pakeitimo įstatymo projektas Nr. XVP-153, kuriuo siūloma panaikinti nustatytą 65 metų amžiaus ribą priimant asmenis į valstybės tarnybą.

Departamento direktorius                                                                                        Dainius Zebleckis

I. Šambaraitė, tel. (0 5) 209 6850, el. p. irena.sambaraite@lrs.lt

R. Šidlauskaitė, tel. (0 5) 209 6817, el. rasa.sidlauskaite@lrs.lt